
Til

udvalgets medlemmer og stedfortrædere

Europa-Parlamentets humør var på nulpunktet da Nicetraktaten fik sidste hilsen med på vejen   

Europa-Parlamentet gjorde på minisessionen i Bruxelles den 29. november et sidste forsøg på at påvirke de afsluttende forhandlinger om Nicetraktaten, der på topmødet den 8-9 december skal bane vejen for udvidelsen med landene fra Øst- og Centraleuropa. 

Under den næsten fire timer lange debat tordnede den ene efter den anden af forsamlingens medlemmer mod udsigten til, hvad man mente vil være en fiasko i Nice, nemlig en traktat, hvor man ikke er sluppet af med enstemmighed i Ministerrådet i forbindelse med vedtagelse af lovgivning, og hvor man ikke har sikret beslutningernes demokratiske legitimitet ved at gøre Europa-Parlamentet til Rådets medlovgiver på disse områder
. Endelig beklagede medlemmerne, at traktaten ikke vil få nogen form for reference til EU’s grundrettighedscharter. 

Flere parlamentsmedlemmer truede med, at hvis der ikke bliver taget behørigt hensyn til Europa-Parlamentets synspunkter, vil man være tvungent til at afgive en negativ udtalelse om Nicetraktaten
. Nogle gik så langt, at de mente, at en fiasko i Nice kan bringe Europa-Parlamentets samstemmende udtalelse til udvidelsen med de første ansøgerlande i fare. Som formanden for Parlamentets største politiske gruppe PPE/DE, Hans Gert Pöttering, sagde: Hvis stats- og regeringscheferne opnår et dårligt resultat i Nice, bør stafetten gå videre til det svenske formandskab eller det belgiske, indtil der foreligger en god traktat”. Eller som Tsatsos - Parlamentets ene observatør på regeringskonferencen - udtrykte det: ”Krisen vil blive større hvis Europa-Parlamentet siger ja til denne skuffende traktat end hvis vi siger nej”.

Der franske EU-formandskab gjorde status for IGC-forhandlinger

Den franske udenrigsminister Hubert Vedrine indledte debatten i Europa-Parlamentet med at gøre status for forhandlingerne på regeringskonferencen. Vedrine afviste Europa-Parlamentets negative vurdering af forhandlingerne under det franske formandskab og sagde, at Frankrig har arbejdet seriøst og ambitiøst ligesom alle 15 lande har udvist stor vilje til at opnå et godt resultat i Nice. Han mindede om, at formandskabets opgave er at finde frem til et kompromis som alle 15 lande kan acceptere, og at man derfor ikke kan få alt, hvad man ønsker.

The Amsterdam-leftovers

Vedrine oplyste, at man er enige om at overgå til afstemning med kvalificeret flertal i Ministerrådet på ca. 30 samarbejdsområder, hvor der i dag er enstemmighed. Til gengæld er der fortsat flere lande, der har problemer med at acceptere kvalificeret flertal på de mest følsomme samarbejdsområder såsom social- og arbejdsmarkedspolitik, skattepolitik, asyl- og indvandring, strukturfondene og handelspolitikken for så vidt angår tjenesteydelser og intellektuel ejendomsret. Om indførelsen af fælles beslutningstagning på de områder, hvor der indføres kvalificeret flertal, så Parlamentet bliver Rådets medlovgiver, sagde Vedrine blot, at det er et af regeringskonferencens nøglespørgsmål. 

Med hensyn til hvordan Kommissionen skal sammensættes efter udvidelsen, noterede han, at man fortsat har tre muligheder på bordet: 1) en Kommission med én kommissær per medlemsland, 2) en lille Kommission med et loft på f.eks. 20 og 3) en kommission, hvor der i f.eks. 2010 eller når man er 27 lande, indføres et loft på f.eks. 20 medlemmer. 

Vedrine sagde, at forhandlingerne om en revision af landenes stemmevægte i Ministerrådet trak i retning af en simpel omvægtning af stemmerne i de store landes favør mere end mod en dobbeltflertalsløsning.

Ikke noget nyt om Europa-Parlamentets sammensætning

Der er stadig ingen enighed om, hvordan Europa-Parlamentet skal sammensættes efter udvidelsen, hvor antallet af medlemmer vil ryge over traktatens loft på 700 medlemmer og derfor vil skulle omfordeles. Vedrine sagde, at der fortsat er to muligheder i spil. Den ene tager udgangspunkt i den nuværende fordelingsnøgle, hvor hvert land som udgangspunkt får 6 medlemmer, mens  resten af pladserne i Parlamentet fordeles i overensstemmelse med de enkelte medlemslandes befolkningstal. Den enden mulighed foretager en omfordeling til de store landes fordel, idet den kun giver hvert land 4 medlemmer som udgangspunkt, mens resten fordeles efter landenes befolkningstal. Den første model vil give Danmark 13 medlemmer, mens den anden vil give 11 medlemmer. 

Endelig sagde Vedrine, at der er gjort fremskridt med hensyn til en reform af reglerne for etableringen et ”tættere samarbejde”, der skal sikre, at mindre grupper af lande kan gå videre med den europæiske integration. Man er på regeringskonferencen bl.a. enige om, at der skal minimum 8 lande til at etablere et ”tættere samarbejde”, og at man vil fjerne den eksisterende vetoret i Det Europæiske Råd overfor et forslag til tættere samarbejde. Vetoet afløses af en anden og mere lempelig procedure

Der kommer en ny overvågningsmekanisme i TEU artikel 7, og man får en hjemmelsbestemmelse til oprettelse af en statut og til finansieringen af ”europæiske politiske partier”. Endelig var der forslag om at overgå til kvalificeret flertal i forbindelse med statutten for europaparlamentsmedlemmer
.

Slutteligt fastslog Vedrine, at EU’s grundrettighedscharter ikke bliver skrevet ind i den nye traktat, og at der heller ikke kommer en reference i TEU artikel 6, stk. 2, hertil, som Europa-Parlamentet har ønsket det. Vedrine sagde, at nogle lande ganske enkelt nægtede at godkende charteret, medmindre det blev fastholdt som en politisk tekst proklameret højtideligt af Det Europæiske Råd, Kommissionen og Europa-Parlamentet.

Europa-Parlamentets udtalelse om Nice vedtaget med klart flertal

Europa-Parlamentet vedtog torsdag middag den sidste resolutionstekst om Nicetraktaten før de afsluttende forhandlinger i Nice den 8.-9. december - der ifølge Vedrine kan strække sig til søndag den 10. december. 

Resolutionsteksten blev vedtaget med et klart flertal på 337 for, 107 stemte imod, mens 80 medlemmer undlod at stemme.

Med venlig hilsen

Morten Knudsen

� Rollen som Ministerrådets medlovgiver sikres ved at indføre fælles beslutningstagning på de relevante samarbejdsområder (TEF artikel 251).


� Europa-Parlamentet skal ikke sige god for traktatændringer. Det skal derimod medlemslandenes regeringer og parlamenter i overensstemmelse med deres forfatningsmæssige regler.


� Se artikel 190, stk. 5, hvor Ministerrådet i dag enstemmigt skal godkende medlemmernes statut, før den kan vedtages. 





